ทำไมคนทั่วโลกกำลังเข้าสู่ภาวะ Subscription Fatigue
หลายคนน่าจะรู้สึก “เหนื่อยหน่าย” กับการสมัครสมาชิกรายเดือน หรือ Subscription
เพราะสมัครสมาชิกแต่ละบริการไว้มากมายเหลือเกิน จนเริ่มตามไม่ทัน  ไม่ว่าจะเป็นการสมัครสมาชิก Netflix, Disney+, Amazon Prime และ HBO สำหรับดูหนัง
สมัครสมาชิก Spotify, YouTube Music และ Apple Music สำหรับฟังเพลง
หรือบริการสมัครสมาชิกฟิตเนส, รับอาหาร, แอปหาคู่ และอื่น ๆ อีกสารพัดอย่าง  รู้หรือไม่ว่า เรื่องดังกล่าวไม่ได้เกิดขึ้นกับเราแค่คนเดียวเท่านั้น
แต่เป็นสิ่งที่คนทั่วทุกมุมโลกกำลังมีปัญหาร่วมกัน  ภาวะที่ผู้คนกำลังเหนื่อยหน่ายกับการสมัครสมาชิกรายเดือนนี้ มีชื่อเรียกว่า “Subscription Fatigue”  แล้วทำไมคนทั่วโลกกำลังเข้าสู่ภาวะ Subscription Fatigue ?  เหตุผลแรกคือ ผู้คนกำลังใช้บริการที่สมัครไว้ไม่ทันอีกต่อไป  ปัจจุบันเราจะเห็นว่า บริษัทต่าง ๆ เริ่มหันมาใช้ระบบสมาชิกรายเดือนกันมากขึ้น
เพราะเป็นรูปแบบธุรกิจที่ช่วยสร้างรายได้ ที่มีความมั่นคงและสม่ำเสมอในระยะยาว  ตัวอย่างบริษัทที่ประสบความสำเร็จอย่างเห็นได้ชัดคือ Adobe ที่เปลี่ยนจากโมเดลการขายขาด มาเป็นการสมัครสมาชิกรายเดือน จนทำให้บริษัทสามารถสร้างรายได้และกำไรเติบโตขึ้น 5 เท่า ภายในระยะเวลา 14 ปี  พอมีบริษัทที่ทำแล้วได้ผลลัพธ์ดี ก็ส่งผลให้บริษัทอื่น ๆ สนใจทำตามบ้าง ซึ่งต้องบอกว่าไม่ได้มีเพียงแค่บริษัทเทคโนโลยีเท่านั้นที่ใช้โมเดลธุรกิจนี้ แต่เหล่าบริษัทบนโลกออฟไลน์ หรือธุรกิจดั้งเดิม ก็กระโดดเข้ามาร่วมวงด้วยเช่นกัน..  เช่น Stitch Fix บริการเสนอสินค้าแฟชั่น จากหลากหลายแบรนด์แบบรายเดือน
BarkBox บริการเสนอของเล่นสุนัขแบบรายเดือน
และ Ira Concept บริการผ้าอนามัยแบบรายเดือน  ซึ่งที่ผ่านมา ระบบสมาชิกรายเดือนค่อนข้างจะดูเวิร์ก เพราะเราเสียเงินไม่มาก แต่ได้รับความสะดวก
และก่อนหน้านี้ บริษัทที่ทำรูปแบบธุรกิจนี้ก็ยังมีไม่มากนัก
ประกอบกับช่วงสถานการณ์การแพร่ระบาดของโควิด 19 ที่ผู้คนไม่สามารถออกไปไหนได้ เลยยอมเปิดใจใช้บริการในลักษณะนี้กันมากขึ้น  โดยจากการสำรวจของ Deloitte หนึ่งในบริษัทผู้ตรวจสอบบัญชีรายใหญ่ระดับโลก ในปี 2564 พบว่า ครอบครัวชาวอเมริกัน มีการสมัครสมาชิกรายเดือนต่าง ๆ เฉลี่ยไม่ต่ำกว่า 9 รายการ..      อย่างไรก็ดี เมื่อมีสินค้าและบริการในลักษณะนี้กันมากขึ้น หลายคนก็เริ่มที่จะบริโภคหรือใช้บริการตามไม่ทัน  โดยตัวอย่างที่หลายคนน่าจะมีปัญหากันนั่นคือ บริการวิดีโอสตรีมมิง ที่มีตัวเลือกมากมาย ตั้งแต่ Netflix, Disney+, Amazon Prime, HBO Go, Viu และ Apple TV+
ซึ่งแค่เห็นรายชื่อผู้ให้บริการ เราก็ปวดหัวเลือกดูกันไม่ถูกแล้ว..  เมื่อเรื่องเป็นแบบนี้ จึงไม่ใช่เรื่องน่าแปลกใจที่ Kearney Consumer Institute บริษัทที่ปรึกษาด้านการจัดการชั้นนำระดับโลก จะสำรวจผู้คนแล้วพบว่า 40% มีท่าทีที่จะยกเลิกการสมัครสมาชิกรายเดือนบางอย่างออกไปนั่นเอง  เหตุผลที่ 2 คือ เรื่องของเงิน  แม้ว่าแต่ละบริการจะเก็บค่าบริการที่ไม่สูงมากนัก แต่ถ้าหากเราสมัครสมาชิกหลาย ๆ แพลตฟอร์ม จะพบว่าเมื่อรวมค่าใช้จ่ายแล้วนั้น ก็เป็นเงินที่ไม่น้อยเลยทีเดียว  ยิ่งในช่วงภาวะเศรษฐกิจไม่แน่นอน เงินเฟ้อสูง ซึ่งข้าวของต่าง ๆ ที่เราจำเป็นต้องใช้ในชีวิตประจำวันต่างพากันปรับขึ้นราคา เช่น ค่าอาหาร, ค่าที่พัก, ค่าไฟฟ้า
ขณะที่ค่าแรง หรือเงินเดือนกลับเท่าเดิม..  ผู้คนจึงรู้สึกเหนื่อยล้ากับการสมัครสมาชิกรายเดือนกว่าแต่ก่อน  เมื่อตัวเลือกเริ่มมีมากขึ้น
ขณะที่คนเรามีเงินและเวลาจำกัด
จึงนำไปสู่ปรากฏการณ์ Subscription Fatigue ในที่สุด  สุดท้ายน่าคิดต่อว่า บริษัทที่พึ่งระบบสมาชิกรายเดือนเป็นหลัก จะปรับเปลี่ยนกลยุทธ์อย่างไรกันต่อไป เพราะดูเหมือนว่าบริษัทต่าง ๆ กำลังเข้ามาแข่งขันในรูปแบบนี้กันมากขึ้น
ขณะที่ผู้คนบางกลุ่ม กำลังเริ่มเบือนหน้าหนีกันแล้ว.
เหตุผลแรก คือ ผู้คนกำลังใช้บริการที่สมัครไว้ไม่ทันอีกต่อไป ปัจจุบันบริษัทต่าง ๆ เริ่มหันมาใช้ระบบสมาชิกรายเดือนกันมากขึ้น เพราะเป็นรูปแบบธุรกิจที่ช่วยสร้างรายได้ ที่มีความมั่นคงและสม่ำเสมอในระยะยาว ซึ่งที่ผ่านมา ระบบสมาชิกรายเดือนค่อนข้างจะดูเวิร์ก เพราะเสียเงินไม่มาก แต่ได้รับความสะดวก และก่อนหน้านี้ บริษัทที่ทำรูปแบบธุรกิจนี้ก็ยังมีไม่มากนัก ประกอบกับช่วงสถานการณ์การแพร่ระบาดของโควิด 19 ที่ผู้คนไม่สามารถออกไปไหนได้ เลยยอมเปิดใจใช้บริการในลักษณะนี้กันมากขึ้น

เหตุผลที่ 2 คือ เรื่องของเงิน แม้ว่าแต่ละบริการจะเก็บค่าบริการที่ไม่สูงมากนัก แต่ถ้าหากสมัครสมาชิกหลาย ๆ แพลตฟอร์ม จะพบว่าเมื่อรวมค่าใช้จ่ายแล้วนั้น ก็เป็นเงินที่ไม่น้อยเลย ยิ่งในช่วงภาวะเศรษฐกิจไม่แน่นอน เงินเฟ้อสูง ซึ่งข้าวของต่าง ๆ ที่เจำเป็นต้องใช้ในชีวิตประจำวันต่างพากันปรับขึ้นราคา เช่น ค่าอาหาร, ค่าที่พัก, ค่าไฟฟ้า ขณะที่ค่าแรง หรือเงินเดือนกลับเท่าเดิม ผู้คนจึงรู้สึกเหนื่อยล้ากับการสมัครสมาชิกรายเดือนกว่าแต่ก่อน เมื่อตัวเลือกเริ่มมีมากขึ้น ขณะที่มีเงินและเวลาจำกัด จึงนำไปสู่ปรากฏการณ์ Subscription Fatigue ในที่สุด